Rooney, van Persie og dommeren reddet United
David Moyes har fått den tøffe oppgaven med å erstatte Sir Alex Ferguson. Ikke den enkleste oppgaven, heller ikke i Champions League hvor forgjengeren hentet hjem det edleste trofeet i klubbfotballen to ganger. Det hjelper imidlertid når man har Wayne Rooney og Robin van Persie på laget - og ikke minst får god drahjelp fra dommerkvintetten. I en kjedelig førsteomgang gikk det drøyt 21 minutter før United skapte sin første sjanse, men når den først kom, så smalt det. Patrice Evra var muligens marginalt onside på venstresiden, og ble spilt fri etter elegant forspill av Robbie van Persie. Franskmannen la inn til en umarkert Wayne Rooney, som dunket til på direkten - i mål.Vill jubel både på benken og tribunen på Old Trafford - men TV-bildene viste at målet aldri skulle vært godkjent: På streken, nærmest i brytekamp med Leverkusen-keeper Bernd Leno, sto Antonio Valencia i soleklar offside. Leno protesterte vilt overfor måldommeren, og fikk mye støtte på Twitter. - Hvis ikke det er offside!!! Han dytter bort keeperen. Vil si han er involvert... Og den ekstradommeren. Blind?, skriver Jan Åge Fjørtoft, mens BBC-ekspert Robbie Savage er minst like klar. - Målet skulle vært annullert siden Antonio Valencia rygger rett inn i keeperen. Hva gjør dommerassistentene ved mållinjen? Målet ble likevel stående, og det var ikke mye til hjelp at Simon Rolfes skrudde inn 1-1 tidlig i andreomgangen. Det var nemlig dette radarparet på topp for United igjen. Bare 105 sekunder etter at David Moyes hadde begynt å svette litt på sidelinjen satte nemlig Valencia fart på flanken igjen, van Persie ladet kanonen, og med en elegant volley lurte han inn 2-1 forbi en Bernd Leno som definitivt har opplevd bedre dager på jobben. Om Wayne Rooney har det, er mer usikkert.United-spissen hadde allerede rukket å bli den mestscorende briten i Champions League i førsteomgangen, men så ingen grunn til å stoppe ved 28 nettkjenninger. Midtveis i andreomgangen utnyttet han elendig forsvarsspill hos fjorårets serietreer i Tyskland, og alene med Leno trillet han enkelt inn 3-1: Det var Rooneys 29. scoring i den gjeveste cupen i Europa, to mer enn Ryan Giggs. Målet var også Rooneys 201. nettkjenning i hele hans karriere. Dermed er han allerede I sitt 27. år inne på en eksklusiv United-liste: Bare Bobby Charlton, Denis Law og Jack Rowley har scoret over 200 mål for United før Rooney. Game, set og match for United, og Rooney var sågar raus nok til å spille igjennom hurtigtoget Valencia ti minutter før slutt. Ecuadorianeren takket og bukket, og hamret inn 4-1, mens Rooney et par minutter etterpå tuslet av banen til øredøvende jubel.Om det fortsatt var United-supportere som ikke var begeistret for spissen etter sommerens overgangsflirt, så skjulte de det godt akkurat da. - Supporterne har vært fantastiske. Jeg får en voldsom mottakelse her. Forhåpentligvis kan jeg betale dem tilbake med denne type prestasjoner, sier en fornøyd Wayne Rooney til BBC etter kampen. - Jeg konsentrerer meg om min fotball. Jeg har jobbet hardt, og er fornøyd med måten jeg har kommet tilbake på. PS! Leverkusen reduserte til 2-4 tre minutter før slutt, men det var ikke det som huskes mest av sluttminuttene: Robin van Persie ble spilt igjennom på åpent mål på én meters hold, men klarte på utrolig vis å sette ballen utenfor.Manchester U. (England) - Leverkusen (Tyskland) 4-2 (1-0), Real Sociedad (Spania) - Sjakhtar Donetsk (Ukraina) 0-2 (0-0).Galatasaray (Tyrkia) - Real Madrid (Spania) 1-6 (0-1), FC København (Danmark) - Juventus (Italia) 1-1 (1-0).Benfica (Portugal) - Anderlecht (Belgia) 2-0 (2-0), Olympiakos (Hellas) - Paris Saint-Germain (Frankrike) 1-4 (1-1).Bayern München (Tyskland) - CSKA Moskva (Russland) 3-0 (2-0), Viktoria Plzen (Tsjekkia) - Manchester C. (England) 0-3 (0-0).
(Manchester United-Bayer Leverkusen 4-2) David Moyes kunne puste lettet ut etter sin første seier i Champions League, mens Bayer Leverkusen raste etter dommertabbe.